ЦIыху зыгъасэр псэм и щIасэщ
ДызыхэпсэукI зэманым къызэрезэгъыр апхуэдэущи, цIыкIухэр илъэсищ ирикъуа нэужь, сабий садым догъакIуэ, абы щагъасэмэ, щIэныгъэ къыщIахмэ нэхъ тфIэфIу. А IуэхущIапIэм ди бынхэм къащыкIэлъыплъ, и къарури и гуащIэри къытезыгъэкIуадэ гъэсакIуэм хуэбгъэфащэ мыхъун псалъэ дахэ щыIэу къыщIэкIынкъым.
Налшык къалэ дэт прогимназие №18-м щылажьэ Дзу (Шыфэдыгъу) Светланэ категорие нэхъыщхьэ зиIэ егъэджакIуэщ. Абы и псалъэхэм къызэрыхэщыжымкIэ, щысабийм садым кIуэн фIэфIу, уеблэмэ унэм къигъэзэжа нэужьи и гуащэхэр и гъэсэну джэгуу щытащ. И гъэсакIуэхэм щапхъэ ятрихыу, къыдэкIуэтеймэ, абыхэм ещхьу щабэу, гуапэу, щIэныгъэ ябгъэдэлърэ абыкIэ цIыкIухэм ядэгуэшэфу, цIыху гъащIэм лъэбакъуэщIэ хачэнымкIэ дэIэпыкъуэгъу яхуэхъуу щытыну хъуапсэрт. Класс нэхъыжьхэм нэсу нэмыцэбзэр яджын щIадза нэужь, абы IэщIагъэм теухуауэ иIэ еплъыкIэм зихъуэжат.
Курыт еджапIэр къиухри, ар Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым нэмыцэбзэр щрагъэджу иIэ къудамэм щIэтIысхьауэ щытат. И адэ-анэми трагъэгушхуэу, яфIэфIу ирагъэджащ хъыджэбзыр. Абы щIэсу унагъуэ ихьэри, иужь илъэсхэм заочнэу еджащ.
Хамэбзэм хуеджа пэтми, езым бын игъуэта иужькIэ, Светланэ сабий гъэсакIуэу лэжьэныр нэхъыфIу къилъытэри, 1983 гъэм и лэжьыгъэ мытыншым щыщIидзат Налшык къалэ дэт прогимназие №18-м.
Светланэ зы махуи къыпикIуэтакъым лэжьыгъэм: махуэщIэ къэунэхум къаруущIэ къыхилъхьэу, и гъэсэн цIыкIухэм ящыгуфIыкIыу IуэхущIапIэм макIуэ. И IэщIагъэмкIэ щIэныгъэфI зэрыбгъэдэлъыр плъагъуу, сабийхэр къыдихьэхыфрэ махуэ къэскIэ щIэ гуэрым хуигъасэу апхуэдэщ. Светланэ технологиещIэр и IэнатIэм хэпща хъунымкIи лэжьыгъэшхуэ ирегъэкIуэкI. Сабий садым екIуалIэ цIыкIухэр егъасэ Iуэхугъуэ гуэрхэм кIэлъыплъыфу, къахутэфу, зрагъэпщэфу, я еплъыкIэхэр къагъэлъэгъуэфу, къазэрыщыхъуар жаIэжыфу. А Iуэхугъуэ псори сэбэп мэхъу сабийхэр езым я акъылкIэ тэмэму гупсысэфу, нэгъуэщIым щымыгугъыу егъэсэнымкIэ. Уи быным и къэухьым зэрызиужьыр щыплъагъум, и гур къигуфIыкIыу, нэсыху пIащIэу пщэдджыжь къэскIэ садым щыпшэм деж къыбгуроIуэ гъэсакIуэм и гугъуехьыр псыхэкIуадэ зэрымыхъур.
Дзу Светланэ иригъэкIуэкI лэжьыгъэр зэхэзымыщIыкIрэ ар къызыгурымыIуэрэ адэ-анэхэми яхэткъым, псори зэрыхуэарэзыми шэч хэлъкъым. Абы и IуэхущIафэхэм гу къыщылъатащ КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэми Налшык къалэм Егъэджэны-гъэмкIэ и департаментми. Абы и щыхьэтщ зыбжанэрэ фIыщIэ, щытхъу тхылъхэр къызэрыхуагъэфэщар.
Зи къарури зэфIэкIри нэхъ цIыкIу дыдэхэр гъэсэным, щIэныгъэ етыным тезыгъэкIуадэ Светланэ зыпэрыт IэнатIэм адэкIэ и къарур пэлъэщу илъэс куэдкIэ узыншэу лэжьэну дохъуэхъу.
ХЬЭРЭДУРЭ Аллэ.
